நண்பர்கள்

நண்பர்கள் இரா.பழனி குமார் பிறக்கும் போதே நண்பர்களாய் பிறப்பதில்லை! பிறந்திட்ட எவரும் நண்பர்களாய் இருப்பதில்லை! இறுதிவரை பலரும் நண்பர்களாய் இருந்ததில்லை! உறுதியாய் உள்ளோர் என்றுமே பிரிவதில்லை ! இன்சொல் இன்முகத்தால் ஈர்த்திடும் அன்பர்கள்! இதயத்தால் இணைந்திடும் நாளைய நண்பர்கள் ! பள்ளிப் பருவத்தே துள்ளி விளையாடும்! கள்ளமில்லா உள்ளமுடன் பால்ய நண்பர்கள் ! கல்லூரிக் காலத்தில் கற்பனை கனவுடன்! உல்லாச பறவைகளாய் உலாவரும் நண்பர்கள் ! அலுவல் பணிதன்னில் உளமகிழ உரையாடி! அளவோடு பழகிடும் பகுதிநேர நண்பர்கள் ! பயணிக்கும் நேரத்தில் சயனிக்கும் நேரம்வரை! சிந்தையின் சிதறல்களை பகிர்ந்திடும் நண்பர்கள் ! நலிவுற்ற நேரத்தில் பொலிவுடன் மீண்டிட! உதிரத்தால் உதவிடும் உயிரான நண்பர்கள் ! அகமும் புறமும் இருவேறு உருவங்களாய்! வஞ்சமிகு நெஞ்சுடன் வலம்வரும் நண்பர்கள் ! காரியம் நடந்திடும் காலம்வரை உறவாடி! முடிந்தபின் நட்பினை முறித்திடும்* நண்பர்கள் ! உதவிகள் செய்திட்டால் உறவாடும் உள்ளங்கள்! உதவிஎனக் கேட்டால் உதறிடும் நண்பர்கள்! புண்பட்ட நெஞ்சினை பண்பட்ட உள்ளத்தால்! ஆற்றிடும் மருந்தாய் அருமைமிகு நண்பர்கள்! பொன்னும் பொருளும் பணமும் பதவியும்! நம்மிடம் இருந்தால் நாடிடும் நண்பர்கள் ! இல்லாமல் இருந்து இருக்கும்நிலை உயர்ந்திட்டால்! அறியா முகங்களாய் மாறிடும் நண்பர்கள் ! காலம் முடியும்வரை களைந்திடுவோம் பகையுணர்வை! காலன் அழையும்வரை அணிந்திடுவோம் நட்புணர்வை! இன்பம் நிலைத்திட ஒன்றிடுவோம் நண்பர்களாய் ! இதயம் நிற்கும்வரை நின்றிடுவோம் நண்பர்களாய் ! -இரா.பழனி குமார் ! சென்னை